《永定河纪事 其二》
清代·张凤孙

河伯偶失驭，威灵窃长鲸。掀泥作波浪，所过沟塍平。

方舟或乘屋，木末有聚萍。嗟哉荡析人，扶老提孩婴。

片席挂堤柳，巢居苟支撑。遮道敢前诉，顾畏吏怒瞠。

弃地昔有令，谓无与水争。下愚性不移，自与祸患并。

茫茫九州土，那无尺寸耕。河壖垦污莱，岁恋官租轻。

顿忘为鱼虑，九死幸一生。愿今服驱遣，勿待二麦成。

作者简介：江苏华亭人，字少仪。雍正十年副贡，乾隆间荐举鸿博，后荐经学，均下第。历官云南粮储道、刑部郎中。诗秀杰清丽，又工骈文。有《柏香书屋诗钞》。